ইডেনে কেমন হবে সূর্যকুমারের দল, দেখে নিন

কলকাতা: ইডেন গার্ডেন্সে (Eden Gardens) আজ ভারত বনাম ইংল্যান্ড টি২০ সিরিজের প্রথম ম্যাচ। টেস্ট ক্রিকেটের ব্যর্থতার বিষাদ কাটিয়ে ভালো সময়ে ফিরতে মরিয়া সূর্যকুমার যাদব (Surya Kumar Yadav) অ্যান্ড কোং। ইডেন উদ্যানে ভারতের প্রথম এগারো কী হবে তা নিয়ে আগ্রহ তুঙ্গে। একটা বিষয় পরিষ্কার দল নির্বাচনে বিরাট প্রভাব ফেলবে শিশির। বছরের এই সময়টা কলকাতা শহরে রাতের দিকে ভীষণ শিশির পড়ে। ডিউ ফ্যাক্টরের (Dew Factor) কথা মাথায় রেখে মঙ্গলবার ভিজে বলে অনুশীলন করতে দেখা গেল ভারতের বোলার এবং ফিল্ডারদের।

বল শিশিরে ভিজে গেলে স্পিনারদের গ্রিপ করতে অসুবিধে হয়। ব্যাটাররা তার ফায়দা তোলে। সে কথা মাথায় রেখে আজ দুজনের বেশি স্পিনার খেলানো হবে না বলেই মনে হয়। মিস্ট্রি স্পিনার বরুণ চক্রবর্তীর (Varun Chakravarty) এটা ‘ঘরের মাঠ’, তিনি খেলবেন। খেলবেন এই ফর্ম্যাটে ভারতের সহ-অধিনায়ক অক্ষর প্যাটেল (Axar Patel)। ফলে ওয়াশিংটন সুন্দর এবং রবি বিষ্ণোইয়ের সম্ভবত ইডেনে খেলা হবে না।

আরও পড়ুন: ইডেনে নামার আগে খোশমেজাজে ‘ক্যাপ্টেন স্কাই’

স্পিনার কম মানে একজন পেসার অলরাউন্ডার দলে ঢুকতে পারেন। অস্ট্রেলিয়ায় দুরন্ত টেস্ট সেঞ্চুরি করা নীতীশ কুমার রেড্ডির তাই আজ খেলার বিরাট সম্ভাবনা। গত বছর অক্টোবরে বাংলাদেশের বিরুদ্ধে শেষ টি২০ ম্যাচ খেলেছিলেন তিনি। বাংলার পেসার মহম্মদ শামির (Mohammad Shami) প্রত্যাবর্তন ঘটতে চলেছে ইডেনেই। সঙ্গে থাকবেন বাঁ-হাতি পেসার অর্শদীপ সিং।

অধিনায়ক সূর্য জানিয়েছেন, ওপেনিং স্পট ছাড়া ব্যাটিং অর্ডার নমনীয় রাখতে হবে। প্রত্যেক ব্যাটারকে যে কোনও পোজিশনে ব্যাট করানো হতে পারে। শুধুমাত্র সঞ্জু স্যামসন এবং অভিষেক শর্মা ইনিংস শুরু করবেন তা নিশ্চিত।

ইডেনে ভারতের সম্ভাব্য একাদশ: সঞ্জু স্যামসন (উইকেটকিপার), অভিষেক শর্মা, তিলক বর্মা, সূর্য কুমার যাদব, হার্দিক পান্ডিয়া, রিঙ্কু সিং, নীতীশ রেড্ডি, অক্ষর প্যাটেল, অর্শদীপ সিং, মহম্মদ শামি, বরুণ চক্রবর্তী।